I. El present Dictamen té per objecte el Projecte de decret d'aprovació dels estatuts de l'Agència de Suport a l'Empresa Catalana.
El Projecte consta d'un preàmbul, un article únic, tres disposicions addicionals, dues disposicions transitòries, una disposició derogatòria i un annex, en el qual s'incorporen els estatuts de l'Agència de Suport a l'Empresa Catalana.
Aquests contenen 39 articles, agrupats sistemàticament en nou capítols.
El preàmbul inicia el contingut assenyalant que l'Agència va ser creada per la Llei 9/2009, de 30 de juny, de política industrial, com una entitat de dret públic de la Generalitat de Catalunya, sotmesa al dret privat, que s'adscriu al departament competent en matèria d'indústria i que té com a finalitat general la promoció i el desenvolupament de l'empresa catalana.
A continuació, fa referència a les característiques i la funcionalitat que la Llei esmentada atribueix a l'Agència, deixa constància que la seva creació significarà la dissolució del CIDEM i del COPCA, les funcions dels quals seran assumides per l'Agència, que se subroga en la titularitat dels béns, els drets i les obligacions d'aquests, i que la creació de l'Agència és conseqüència de les previsions del Pla de Govern 2007-2010.
Finalment, el preàmbul justifica que s'hagi optat per una fórmula organitzativa que deixa un ampli camp d'actuació al Reglament d'organització i règim intern que ha d'aprovar el Consell Rector de l'Agència.
Pel que fa al Decret en si, el seu article únic aprova els estatuts de l'Agència de Suport a l'Empresa Catalana.
La disposició addicional primera preveu la primera constitució del Consell Rector; la disposició addicional segona determina que, en el termini de sis mesos des de l'entrada en vigor del Decret, el departament competent en matèria d'indústria haurà de trametre al Consell Rector el contracte de gestió; i la disposició addicional tercera estableix que en un termini de dos mesos el Consell Rector ha d'aprovar el Reglament d'organització i funcionament.
La disposició transitòria primera determina que l'Agència ha de funcionar amb un pla estratègic fins que s'aprovi el contracte de gestió, i la disposició transitòria segona indica que fins que no es determini l'instrument d'avaluació de l'Agència, el departament competent en matèria d'indústria ha de definir els mecanismes de control d'eficàcia.
La disposició derogatòria deroga expressament els decrets 236/1987, 145/1988, 52/1996 i 29/1998.
La disposició final primera es dedica a la constitució de l'Agència i n'estableix la subrogació en la titularitat dels béns, els drets i les obligacions del CIDEM i el COPCA; la disposició final segona es refereix a les actualitzacions que hauran d'efectuar les oficines exteriors del CIDEM i el COPCA; la disposició final tercera ordena que les àrees de l'Agència per a la Promoció del Comerç, Artesania de Catalunya i projectes de moda del COPCA s'integrin en el Consorci de Comerç, Artesania i Moda de Catalunya; finalment, la disposició final quarta modifica l'article 11 del Decret 252/2000, sobre activitat artesanal a Catalunya.
Els estatuts de l'Agència de Suport a l'Empresa Catalana s'estructuren de la manera següent:
El capítol I, titulat 'Disposicions generals' (art. 1-4), regula la naturalesa jurídica, l'adscripció, la seu, l'àmbit d'actuació i el règim jurídic de l'Agència.
El capítol II enumera els principis d'actuació i les finalitats, funcions i objectius de l'Agència (art. 5-8).
El capítol III, dedicat a l'estructura orgànica de l'Agència, conté sis seccions: la primera s'ocupa de l'estructura orgànica i de l'enumeració dels òrgans de govern, de gestió i dels òrgans adscrits (art. 8-11); la segona fa referència a la naturalesa, la composició i les funcions del Consell Rector, del Consell d'Administració i de la Presidència, que són els òrgans de govern de l'Agència (art. 12-18); la tercera regula el conseller delegat i el director executiu, que són els òrgans de gestió de l'Agència (art. 19 i 20); la quarta es dedica a la Secretaria Tècnica, que és l'òrgan de suport als òrgans de govern (art. 21 i 22); la cinquena estableix les funcions i la composició de la Comissió Permanent i de les Comissions Estratègiques, que són els òrgans adscrits al Consell Rector (art. 23 i 24); i la sisena s'ocupa de l'organització administrativa de l'Agència (art. 25).
El capítol IV fa referència al contracte de gestió, al Pla Estratègic i al Pla d'activitat anual (art. 26-27).
El capítol V s'ocupa dels recursos econòmics, el pressupost, la comptabilitat i el control econòmic i de gestió (art. 28-31).
El capítol VI regula el règim de contractació i el de patrimoni de l'Agència (art. 32 i 33).
El capítol VII s'ocupa del règim de personal (art. 34-36).
El capítol VIII estableix el procés de modificació dels estatuts de l'Agència (art. 37).
Finalment, el capítol IX recull el règim jurídic de les entitats vinculades a l'Agència (art. 38 i 39).
El conseller d'Innovació, Universitats i Empresa sol·licita d'una manera raonada a aquesta Comissió Jurídica Assessora que redueixi en la mesura que sigui possible el termini per a emetre dictamen.
En atenció a la justificació donada, el president de la Comissió Jurídica Assessora ha considerat convenient d'abreujar el termini per a dictaminar segons el que disposen l'article 15.1 de la Llei 5/2005 i l'article 34.2 del Decret 69/2006, d'aprovació del Reglament d'organització i funcionament de la Comissió Jurídica Assessora.
És doctrina reiterada d'aquesta Comissió que, en l'examen d'un projecte de disposició de caràcter general, l'abast d'actuació d'aquest òrgan consultiu comporta l'estudi de la competència de la Generalitat de Catalunya, l'habilitació legal per a dictar-la, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que calgui evitar o sobre possibles millores que hi calgui introduir.
Atès el contingut del Projecte que ara s'analitza, que ha estat descrit en el fonament jurídic I, el títol competencial que fonamenta aquesta disposició normativa és l'article 139.1 de l'Estatut d'autonomia de Catalunya, on s'estableix que la Generalitat té competència exclusiva en matèria d'indústria amb l'única excepció d'allò que estableix l'apartat 2 de l'article 139, excepció que no és aplicable a aquest cas.
A l'empara d'aquesta competència exclusiva en matèria d'indústria 'que es podria complementar amb les competències que l'Estatut reconeix a la Generalitat en matèria d'innovació tecnològica i de projecció exterior i internacionalització' va ser elaborada la Llei 9/2009, de 30 de juny, de política industrial.
En aquesta Llei, particularment en el capítol II del títol III, en els articles 30 a 46, es crea l'Agència i se'n configura amb notable densitat normativa el règim jurídic, les funcions i l'organització.
El Projecte de decret sobre el qual ara es dictamina es limita a desplegar aquesta Llei.
D'acord amb l'article 110 de l'Estatut, corresponen a la Generalitat, en l'àmbit de les competències exclusives, d'una manera íntegra, la potestat legislativa, la potestat reglamentària i la funció executiva.
El Govern compta amb habilitació suficient per a aprovar el Decret d'aprovació dels estatuts de l'Agència de Suport a l'Empresa Catalana.
L'article 40 de la Llei esmentada estableix que les disposicions generals dictades pel Govern han d'adoptar la forma de decret.
En aquest cas, la disposició final cinquena de la Llei 9/2009, de política industrial, conté una habilitació específica a favor del Govern per a aprovar els estatuts de l'Agència, a proposta del conseller del departament al qual es troba adscrita.
A això afegeix que els estatuts han de regular, en el marc de la llei, l'organització i el règim de funcionament de l'Agència.
Aquesta mateixa disposició final estableix que el Govern ha d'aprovar els estatuts 'en el termini de sis mesos a comptar de l'entrada en vigor d'aquesta llei', termini que es complí el 10 de juliol del 2009.
V. Els documents i les actuacions citats en els antecedents d'aquest Dictamen mostren que la disposició reglamentària projectada ha seguit les pautes procedimentals de tramitació establertes en els articles 63 a 65 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
Seguint l'article 27.1 del Reglament d'organització i funcionament d'aquesta Comissió, aprovat pel Decret 69/2006, de '11 d'abril, la petició de dictamen cursada pel conseller d'Innovació, Universitats i Empresa, atès que es tracta d'un projecte de disposició general, ha anat acompanyada de l'expedient administratiu complet, que inclou les successives versions del Projecte i els informes pertinents que justifiquin els canvis introduïts, així com tots aquells altres documents necessaris i preceptius per a l'elaboració de la norma.
Cal remarcar que l'expedient s'ha tramès en format electrònic mitjançant un CD, fent ús de les previsions de l'apartat 4 del citat article 27.
Malgrat tot, s'ha d'advertir que hi ha documents que no han estat signats, altres que no estan datats i fins i tot en algun cas no consta l'òrgan que els emet.
La memòria justifica la iniciativa que es projecta amb l'aportació de criteris jurídics (el mandat legal contingut en la Llei de política industrial), polítics (Pla de Govern 2007-2010 i Resolució 301/VIII del Parlament de Catalunya) i criteris operatius que justifiquen l'adequació de la regulació que es proposa als fins que la llei persegueix.
S'adjunta a la memòria l'estudi econòmic preceptiu en termes de cost-benefici i un estudi que, amb l'equívoca denominació 'avaluació de l'impacte regulatori', conté dades que tenen notable interès per a conèixer els antecedents de l'Agència 'el Centre d'Innovació i Desenvolupament Empresarial (CIDEM) i el Consorci de Promoció Comercial de Catalunya (COPCA)' i les conseqüències que tindrà la creació de la nova agència sobre aquests centres, així com dades que serveixen per a valorar el model que la llei proposa i les seves alternatives, incloent a aquest efecte una breu descripció de models d'agències públiques de desenvolupament empresarial (Irlanda, Escòcia, Baden-Württenberg).
Aquest mateix estudi, amb bon criteri, justifica que en aquest cas no és necessari l'informe d'avaluació de l'impacte de les mesures proposades previst en l'article 4 del Decret 106/2008, perquè és una norma de caràcter organitzatiu que no crea obligacions o càrregues administratives per a les empreses.
En compliment d'allò que estableix l'article 64 de la Llei 13/1989, consta en l'expedient que es va donar audiència a les entitats directament interessades i que es va sotmetre el Projecte a informació pública.
Els escrits presentats a través d'aquestes vies participatives permeten indicar que gran part de les observacions es dirigiren a enfortir la quota de representació privada en els òrgans de govern de l'Agència, a justificar la participació en els òrgans de l'Agència, i a garantir que totes les entitats empresarials puguin tenir garantida 'com fins ara permetia la fórmula consorciada del COPCA' la presència a l'Agència com a entitats vinculades.
Cal destacar que cadascuna de les observacions és valorada, encara que en alguns casos sigui d'una manera notòriament insuficient, i que se'n determina cas per cas l'acceptació o el rebuig.
Com s'acredita en els antecedents, s'han demanat i evacuat els informes que en aquest procediment cal considerar preceptius, en relació amb els quals s'han de fer les consideracions següents:
a) Consta l'informe que requereix l'article 2.2.c) de la Llei 14/2002, de 27 de juny, de les cambres oficials de Comerç, Indústria i Navegació de Catalunya i del Consell General de les cambres, atès que el contingut del Projecte elaborat afecta els interessos que les cambres representen (art. 11.1.b) de la Llei).
b) Consta l'informe sol·licitat i evacuat per l'Institut Català de les Dones, per tal d'emetre l'informe interdepartamental d'impacte de gènere, d'acord amb l'article 63.2 de l'esmentada Llei 13/1989.
En aquest informe es fan un seguit d'observacions respecte de l'ús androcèntric del llenguatge, que han estat totes elles incorporades al text, i un conjunt d'observacions substantives, la finalitat de les quals és l'adopció d'accions positives dirigides a afavorir la promoció de les dones empresàries, que tenen com a resultat que s'incorpori al text del Projecte un nou apartat en l'article 5, on es recullen els principis d'actuació i les finalitats de l'Agència.
c) També consta la certificació que la Comissió de Govern Local informa favorablement sobre el Projecte i que aquest acord s'adopta per consens.
d) Tenen una incidència particular en la determinació del contingut del Projecte els informes de la Direcció General de Modernització de l'Administració i de la Direcció General de la Funció Pública.
Les iniciatives d'aquestes direccions generals del Departament de Governació i Administracions Públiques són determinants de la configuració que es fa en el Projecte de l'estructura administrativa de l'Agència, del personal directiu i de les entitats vinculades.
La redacció finalment assolida va rebre l'informe favorable de la Comissió Tècnica de la Funció Pública, en la sessió de 19 de gener de 2010.
e) Consta l'informe preceptiu del Consell de Treball, Econòmic i Social de Catalunya (CTESC), el qual, a l'empara del que disposa la Llei 7/2005, de 8 de juny, emet el Dictamen 31/2009, de 3 de desembre.
En aquest informe es formulen un seguit d'observacions generals, centrades en la defensa d'una major representació de les empreses, sindicats i cooperatives, així com referides a l'articulat; totes les observacions són valorades per la secretària d'Indústria, que n'indica motivadament l'acceptació o el rebuig.
f) Finalment, consta també en l'expedient l'informe de l'Assessoria Jurídica que exigeix l'article 65.1 de la Llei 13/1989, que conclou que el Projecte s'ajusta a la legalitat vigent i que s'ha seguit la tramitació establerta legalment.
Cal destacar que l'Assessoria Jurídica havia efectuat ja un informe previ inicial i informes específics sobre la regulació del personal directiu i de les entitats vinculades.
Com és legalment preceptiu, la tramitació del Projecte es conclou amb l'examen per part del Consell Tècnic de la Generalitat, que en va informar favorablement en la sessió de 19 de gener de 2010, prèviament a la sol·licitud del dictamen preceptiu que ara emet aquesta Comissió Jurídica Assessora.
En relació amb el contingut del Decret, s'han de fer les consideracions següents, totes elles dirigides únicament a introduir millores en la redacció del text:
Segons les normes de tècnica legislativa, la fórmula promulgatòria que tanca el preàmbul ha d'incloure únicament la referència institucional al conseller que proposa la iniciativa, al dictamen de la Comissió Jurídica Assessora i a l'acord del Govern de la Generalitat.
En conseqüència, cal suprimir la inclusió del dictamen del Consell de Treball, Econòmic i Social de Catalunya de la fórmula promulgatòria i traslladar-lo a un paràgraf precedent, sense incloure 'd'acord', que és una fórmula reservada als dictàmens de la Comissió Jurídica Assessora, segons el que estableix l'article 13.2 de la Llei 5/2005, de la Comissió Jurídica Assessora.
Aquest article, que podria ser titulat 'Objecte del Decret', pot millorar la redacció si afegeix a l'inici: 'L'objecte d'aquest decret és'.
D'altra banda, aquesta Comissió vol subratllar que, tot i que en altres ocasions s'hagin seguit tècniques diverses, allò més correcte quan s'aproven uns estatuts fóra simplement al·ludir en l'article únic que 's'insereixen a continuació del Decret', més que no pas a l'annex del Decret.
Disposicions finals primera, segona i tercera.
Aquesta Comissió recorda que s'ha d'evitar, particularment en la primera citació, l'ús de sigles i acrònims en el text que es publiqui.
En aquesta disposició final primera, i també en la disposició addicional primera, caldria fixar un termini per a la constitució i les designacions a què es refereixen.
En relació amb el contingut dels estatuts de l'Agència de Suport a l'Empresa Catalana cal fer les consideracions següents:
En aquest article, dedicat a la naturalesa de l'Agència, s'ha de valorar la conveniència d'introduir un segon paràgraf o, si escau, un nou apartat, on s'inclogui la referència a la marca 'ACC1Ó', amb una redacció com la que conté l'apartat 1 de la disposició addicional de la Llei 9/2009.
En aquest article, titulat 'Adscripció', s'indica en el paràgraf segon que correspon al departament al qual està adscrita l'Agència la funció de control d'eficàcia i eficiència sobre l'activitat de l'Agència.
Amb l'única finalitat d'enfortir la sistematicitat interna dels estatuts se suggereix que es valori la inclusió del contingut d'aquest paràgraf en l'article 31, que és l'específicament dedicat al control econòmic i de gestió sobre l'activitat de l'Agència.
La referència que conté aquest apartat a la part final, quan diu 'davant la jurisdicció competent', seria més precisa si fos substituïda per 'davant l'ordre jurisdiccional competent'.
Aquesta Comissió Jurídica Assessora considera que caldria reconsiderar citar el Pacte Nacional per a la Recerca i la Innovació, ja que és qüestionable que a la part dispositiva d'una norma prescriptiva s'incloguin aquestes referències.
Si es vol mantenir la citació, el lloc adequat per a ubicar-la és al preàmbul.
En aquest apartat s'estableix que l'Agència té un àrea especialitzada l'objecte de la qual és executar les polítiques del Govern en l'àmbit del foment i la captació d'inversions a Catalunya en noves activitats empresarials estratègiques.
La creació d'aquesta àrea especialitzada no planteja problemes de legalitat, ja que està prevista com a possibilitat en l'article 32.3 de la Llei 9/2009, que remet als estatuts llur constitució.
No obstant això, aquesta Comissió considera que la seva incorporació als estatuts requeriria una regulació més intensa, que determinés, almenys, les característiques essencials de la seva integració com a àrea especialitzada dintre de la seva estructura orgànica o administrativa.
La regulació de l'Agència Catalana d'Inversions, estructurada como a àrea especialitzada del CIDEM, aporta un bon punt de partida si es volen enfortir en els estatuts que es projecten les referències a l'àrea especialitzada en matèria de foment i captació d'inversions.
En aquest apartat s'indica que els òrgans de l'Agència es classifiquen en òrgans de govern i òrgans de gestió.
Pel fet que els estatuts han inclòs, amb empara legal, òrgans adscrits de participació i d'assessorament estratègic, cal afegir també aquesta categoria a la classificació.
Per tant, s'ha d'indicar que els òrgans es classifiquen en òrgans de govern, òrgans de gestió i òrgans adscrits.
Es recomana evitar la utilització del terme 'representant' a l'hora d'enumerar els integrants del Consell rector, en especial en la lletra e), on fóra millor emprar la fórmula per designació o a proposta del departament.
D'altra banda, en la lletra m) de l'apartat 2 d'aquest article, caldria una major concreció per a evitar confusions de si es refereix a les institucions i associacions de caràcter científic en l'àmbit d'innovació i internacionalització.
La mateixa observació es formula en relació amb l'article 15.2.i).
Entre les funcions que s'assignen al Consell Rector, la lletra e) de l'apartat 1 de l'article 13 li atribueix: 'aprovar la proposta de modificació dels estatuts, prèviament elaborada per part del Consell d'Administració'.
Les previsions d'aquest apartat, tant en allò que afecta el Consell Rector com el Consell d'Administració, haurien de ser matisades per a evitar una interpretació que impliqui que els òrgans de l'Agència aprovin la proposta de reforma en sentit estricte; aquesta interpretació entraria a més en contradicció amb el que estableixen els mateixos estatuts en l'article 37, dedicat específicament a la modificació d'aquests, on, amb bon criteri, es diu que correspon al Govern de la Generalitat de Catalunya acordar la modificació dels estatuts a proposta del Departament (caldria dir conseller o consellera) competent en matèria d'indústria.
Per tal d'evitar aquesta confusió, la Comissió suggereix que es substitueixi la 'proposta' per 'petició' o 'sol·licitud' de reforma.
Aquesta observació és extensiva a l'article 16.1.p), on s'atribueix al Consell d'Administració la funció d'elaborar la proposta de modificació dels estatuts.
En aquesta lletra de l'article 13.1, s'atribueix al Consell Rector la funció d'informar l'avantprojecte de pressupost de l'Agència de Suport a l'Empresa Catalana, amb caràcter previ a l'aprovació per part del Consell d'Administració'; en el mateix sentit, en l'article 29.2, dedicat a la regulació del pressupost de l'Agència, la intervenció del Consell Rector queda limitada a informar sobre l'avantprojecte elaborat pel Consell d'Administració.
Aquesta Comissió Jurídica Assessora considera que la regulació que es projecta és contrària a allò que estableix la Llei 9/2009, que, d'una manera inequívoca, en l'article 42, dedicat al pressupost, estableix que el Consell d'Administració ha d'elaborar l'avantprojecte i 'l'ha d'elevar al Consell Rector perquè l'aprovi' (apartat 1), cosa que reitera i indica que, 'un cop aprovat pel Consell Rector, s'ha de trametre al departament d'adscripció' (apartat 2).
Per tant, d'acord amb el que estableix la Llei, s'ha de fixar en els estatuts que la competència del Consell Rector és la d'aprovar l'avantprojecte de pressupost i que la del Consell d'Administració és la de reelaborar l'avantprojecte.
La consideració d'il·legalitat de l'article 13.1.f) s'ha d'estendre a l'apartat 2 de l'article 29.
En un i altre article s'ha de modificar la redacció per tal de declarar la competència del Consell Rector sobre l'aprovació de l'avantprojecte.
En aquest apartat es regulen les votacions del Consell Rector.
La singularitat que s'aporta en relació amb el règim general d'adopció de l'acord pels òrgans col·legiats és que la representació de l'Administració de la Generalitat, independentment del nombre de representants que té a l'òrgan, compta amb un nombre de vots igual al que sumen els representants de la resta d'institucions, associacions o sectors socials presents en el Consell Rector.
L'adopció d'aquest sistema requereix necessàriament comptar amb una forma de concretar abans de cada votació l'assignació del vot ponderat.
Aquesta concreció seria aconsellable que s'enunciés en els estatuts; sens perjudici que es pugui fer remissió de la regulació dels detalls al Reglament d'organització i règim intern.
La mateixa observació s'ha de fer a l'article 17.4, on es regula l'adopció d'acords en el Consell d'Administració.
Caldria replantejar-se el contingut de la lletra d), ja que la fórmula emprada resulta poc clara perquè la persona designada a proposta pel conseller o consellera competent en matèria d'indústria és nomenada pel president de l'Agència, el qual és també el mateix conseller o consellera competent en matèria d'indústria (art. 18.1 del Projecte).
Finalment, hi ha un error en l'assignació de les lletres: salta de la d) a la f).
En aquest article s'enumeren les funcions del Consell d'Administració.
En relació amb aquesta enumeració s'han de fer dues observacions: la primera afecta la lletra s), on s'atribueix al Consell l'aprovació de la relació de llocs de treball a proposta del conseller delegat, on s'hauria d'afegir, per millorar-ne l'adequació a allò que estableix l'article 38.3 de la Llei 9/2009, que l'aprova, 'dins del marc d'actuació que, en matèria de recursos humans, s'estableixi en el contracte de gestió'.
La segona observació va dirigida al fet que es valori la conveniència d'afegir una nova lletra a aquest apartat, on s'indiqui, com fa l'article 38.4 de la Llei 9/2009, que correspon al Consell d'Administració 'aprovar l'estructura organitzativa' de l'Agència.
Si no es fa en aquest article, pot incorporar-se a l'article 25, dedicat a l'estructura organitzativa de l'Agència.
S'ha de completar la referència al Reglament indicant que és el reglament 'd'organització i règim intern'.
En aquest apartat s'estableix que periòdicament hi ha d'haver una avaluació externa de l'activitat de l'Agència a càrrec del Consell Català de Recerca i Innovació.
Per a adequar la funció d'avaluació a les competències que el Consell té assignades en el Decret 145/2009, s'hauria de concretar amb més precisió l'objecte d'aquesta avaluació externa.
Cal substituir el terme 'persones' per 'membres', perquè es tracta d'una representació institucional i no de caràcter personal.
A l'hora d'enumerar el règim legal, caldria fer referència a d'altres normes d'aplicació, com ara l'Estatut bàsic de l'empleat públic.
En aquest article, es concreta la reserva que la Llei 9/2009 fa als estatuts perquè s'hi determini, dins dels criteris que la Llei estableix en les sis lletres que té l'article 39, el règim del personal directiu professional.
Els estatuts concreten el mandat legal, però d'una manera incompleta.
Aquesta Comissió Jurídica Assessora ha de recordar que el Reglament no ha de limitar-se a ser una pura reproducció de la Llei sinó que, i aquest és el contingut de la potestat reglamentària, ha de desplegar-la i concretar-la.
Des d'aquesta perspectiva, resulta insuficient la redacció que es proposa, ja que té aspectes en els quals es pot constatar una insuficiència en la regulació dels criteris de la Llei o dels aspectes als quals fa remissió expressa el Reglament, com ara la manca de regulació del procés de selecció, així com les causes de cessament d'aquest personal o la durada màxima en el càrrec.
Un altre aspecte que cal destacar de la regulació, i que s'ha de considerar a la vista de les indeterminacions abans anotades, és que l'abast del personal directiu no es fixa des de l'estructura orgànica, sinó que es fa indicant que el personal directiu 'no pot ser superior a vuit'.
L'apartat 3 d'aquest article conté en la primera part una disposició transitòria.
En bona tècnica normativa s'hauria de traslladar la dimensió temporal a una disposició transitòria del Decret i deixar en aquest apartat la referència que 'El reglament d'organització i règim intern ha d'establir el perfil de competències requerit per al desenvolupament satisfactori de les tasques pròpies de cada lloc directiu professional'.
Aquest capítol, atesa la matèria que regula, la modificació dels estatuts, ha de passar a ser el capítol IX i últim dels estatuts.
En aquest article es regulen 'les entitats vinculades' a l'Agència.
Amb una terminologia i una regulació heretada en part del Consorci per a la Promoció Comercial de Catalunya (COPCA), els estatuts possibiliten que es puguin 'vincular' a l'Agència entitats, associacions, corporacions i institucions de dret públic o privat les finalitats de les quals coincideixin amb les de l'Agència, que siguin entitats sense finalitat de lucre i amb personalitat jurídica pròpia.
La vinculació expressa una via de participació oberta i voluntària a totes les entitats que les possibilita de participar en les tasques que compleixen les comissions estratègiques, que són caracteritzades pels mateixos estatuts com a 'òrgans d'assessorament estratègic' (art. 11.1.b)).
Igualment cal destacar que aquestes entitats són alienes a tot el procés d'adopció de decisions pels òrgans de l'Agència, perquè no participen ni en els òrgans de govern ni en els de gestió.
En atenció a la seva funcionalitat, i tenint en compte que la 'vinculació' depèn del compliment d'uns requisits reglats que fixa el mateix article 38.1, aquesta Comissió Jurídica Assessora considera que s'hauria de reconsiderar l'establiment d'un quòrum de 3/5 parts dels assistents a la sessió del Consell Rector que ha d'aprovar la vinculació.
També caldria, a fi d'evitar qualsevol impressió que la presència d'aquestes entitats obre una via perquè intervinguin en les decisions que elabora l'Agència, establir que assisteixen a les comissions estratègiques amb veu però sense vot.
Si s'accepta aquesta consideració, s'hauria d'incloure en l'article 24, que és el dedicat a les comissions estratègiques.
Un cop considerades les observacions formulades en el cos del Dictamen, i havent tingut en compte també la formulada en l'article 13.1.f), la qual té caràcter d'essencial, pot elevar-se al Govern, per a la seva aprovació, el Projecte de decret d'aprovació dels estatuts de l'Agència de Suport a l'Empresa Catalana.